John Arne Riise

John Arne Riise duwé jeneng jangkep John Arne Semundseth Riise lair ing surya 24 Sèptèmber 1980 ing kutha Alesund, Nurwègen. Riise yaiku salah sawijining pamain bal-balan aguna kang kawéntar nalika béla klub Liverpool FC kang main ing Liga Primèr Inggris. Riise duwé dedeg 185 cm lan mapan ana ing posisi bèg kiwa jalaran duwé sikil kiwa kang mumpuni, mula dhèwèké nalika nendhang bal menganggo sikil piyandelé tansah diwedèni déning para mungsuh-mungsuhé.

Karir 
Riise miwiti karir ing klub Aalesund. Sawise semangsa main ing tim utama, dhèwèké alihan menyang jaban rangkahi ing taun 1998 lan nerusaké karir aguna ing klub Ligue 1 Prancis, AS Monaco. Riise dadi pamain inti ing tim kang menangi Ligue 1 1999-00. Nanging dhèwèké langsung disisihake déning juru latih Claude Puel, sanalika dhèwèke ujar kepéngin alihan. Senajan dhèwèke uga diincer déning Fulham F.C. lan Leeds United F.C., dhèwèké pungkasan alihan menyang Liverpool kanggo transfer 4 yuta poundsterling. Dhèwèké dadi pamain sepisan kang tinuku Liverpool ing transfer taun 2001. Riise nglekasi dhebut Liverpool ing Piyala Super Éropa 2001 nglawan FC Bayern Munchen ing stadhion Stade Louis II, lan bisa menang nalika kanthi angka 3-2 kanggo Liverpool. Ing mangsa 2002-03 lan 2003-04, dhèwèké gagal ngetokaké kaprigelan kaya mangsa-mangsa sadurungé. Mung ing mangsa 2004-05, kabisané paling apik jedhul manèh barengi karo Rafael Benitez diangkat dadi juru racik klub lan menang gelar Liga Champions Éropa taun 2005. Sadawané mangsa 2007-08, dhèwèké diganti déning bèg kiwa saka Brasil, Fabio Aurelio. Sawisé asring digandhèngaké kalawan klub Liga Primèr, pungkasané surya ping 18 Juni 2008, dhèwèke dikontrak 4 taun déning AS Roma kanthi dhuwit  transfer 4 yuta poundsterling lan antuk bayaran 2,8 yuta Euro saben taun. Gol sepisané yaiku nalika tetandhingan lumawan Inter Milan.

Bebungah 
Riise dadi sawijining pamain kang tansah diéling-éling déning para pandhemen Liverpool jalaran dhèwèké kalebu ing tim kang menangi final Liga Champions 2005 ing kutha Istanbul, Turki. Ora mung kuwi Riise uga awèh labuh labet gedhé ing tetandhingan lumawan AC Milan nalika bisa ngirim operan mumbul kang bisa disundhul dadi gol déning Steven Gerrard. Pamain kang duwé rambut pirang iki uga kapétung suksès nglumpukaké manéka warna gelar liga ing Éropa.

AS Monaco 

 Juwara Ligue 1 Prancis 1999-00.
 Juwara Piyala Super Prancis 2000-01.

Liverpool 

 Piyala Super Uefa 2001-02 lan 2005-06.
 Community Shield 2002 lan 2006.
 Piyala Liga Inggris 2003.
 Liga Champions Éropa 2005.
 Piyala FA 2006.

Apoel Nicosia 

 Juwara Liga Siprus 2014-15.

Jroning Angka

Rujukan 

Pamain bal-balan
Pamain bal-balan miturut nagara
Pamain bal-balan miturut posisi
Pamain bal-balan ing Itali
Lair 1980